Dennis Flydtkjær (DF), 2009-05-04:
Det her beslutningsforslag indeholder tre initiativer, og jeg vil starte med punktet om en mere fleksibel plejeboliggaranti.
I dag er plejeboliggarantien jo sådan, at man får tilbudt en bolig inden for 2 måneder, hvilket jeg synes er rigtig positivt.
Det er så sådan, at hvis den ældre af forskellige grunde siger nej til det her tilbud, starter processen forfra.
I dag har den ældre, der er visiteret til en plejebolig, ikke nogen medindflydelse på, hvor vedkommende bliver tilbudt en bolig, hvilket kan give nogle problemer.
Her er vi meget enige med forslagsstillerne, og vi vil i Dansk Folkeparti også gerne have lavet det om til, at der kommer en slags prioritering.
Det vil sige, at man på den måde inden for de 2 måneder først skal undersøge, om man kan få tilbudt førsteprioriteten.
Er det ikke muligt, går man videre til andenprioriteten osv.
På den måde har den ældre også er medbestemmelse med hensyn til, hvor vedkommende kommer til at bo, og det er dermed også med til at sikre, at det ikke bliver alt for langt væk fra familie og venner.
Sådan en ændring synes vi i hvert fald i Dansk Folkeparti er rigtig god, og den kan gøre det mere fleksibelt.
Når det så er sagt, at vi synes, det er positivt med den her ændring, som gør det mere fleksibelt, har vi alligevel lidt svært ved at sige ja til forslaget, for der er nogle ting, som vi skal have undersøgt, og der er nogle problemstillinger, som vi skal have løst, inden vi kan tilslutte os det her.
Ændringen af plejeboliggarantien vil nemlig med stor sandsynlighed medføre, at kommunerne skal regne med en overkapacitet i antallet af plejeboliger for at kunne opfylde den nye garanti.
Skulle man lave en beregning af det, hvor man siger, at man f.eks. skulle have en overkapacitet på 5 pct., vil det svare til 2.500 boliger, og det vil give en merudgift på ca. 2 mia. kr. til opførelse af nye boliger.
Derudover vil der også kommer nogle udgifter til huslejetab, da nogle boliger automatisk vil komme til at stå tomme, hvis man skulle opfylde den her garanti.
Det kunne derfor være ret udgiftskrævende at lave den her ændring, og Dansk Folkeparti kan ikke som et økonomisk ansvarligt parti sige ja til den del, før vi har klarlagt, hvad det vil komme til at koste.
Det er samtidig også noget, der skal sættes penge af til over finansloven, da det er ret udgiftskrævende.
Det gør også, at vi ikke kan sige ja til det i dag.
Angående det andet initiativ i forslaget om en årlig opfølgning på plejeboliggarantien kan jeg sige, at vi i Dansk Folkeparti også er meget opmærksomme på, at garantien overholdes.
Det er dog allerede fastlagt, at kommunerne skal indrapportere, hvilke ventetider der er på plejeboliger, så det her forslag er på det punkt lidt overflødigt, for der er allerede sat initiativer i gang, der gør, at man skal indrapportere inden for de 12 måneder.
Det sidste punkt er om en hurtig udfasning af utidssvarende boliger, altså de her § 172-boliger.
Her tror jeg, at alle partier herinde er enige i, at vi hurtigst muligt skal have de boliger udfaset.
Derfor er jeg også glad for, at regeringen, Dansk Folkeparti og Det Radikale Venstre for nylig har indgået den her boligaftale, hvor den kommunale grundkapital er sat ned til 7 pct., hvor den tidligere var på 14 pct., så det bliver nemmere for kommunerne at bygge nogle flere boliger, så de kan få de her udfaset.
Det skulle så også betyde, at de skulle kunne få dem afskaffet hurtigst muligt.
Med disse ord kan jeg sige, at Dansk Folkeparti ikke kan støtte forslaget, selv om jeg synes, at der er rigtig mange gode intentioner i det.